Aerodromi u Americi - skeniranje cijelog tijela ili pipanje
Sada se X zracima pregleda cijelo tijelo koje se na ekranima vidi mnogo bolje. Oni koji to odbiju pregledaju se pipanjem.
Dan Zahvalnosti je tradicionalni američki praznik koji se obilježava posljednjeg četvrtka u novembru, i obično predstavlja produženi week-end kada Amerikanci najviše putuju. Oni koji su na put krenuli avionom, ovaj put su se susreli sa pojačanim mjerama sigurnosti. Naime, federalne vlasti su ranije ovog mjeseca uvele nove mjere sigurnosti koje nekim putnicima smetaju. Na mnogim aerodromima sada se X zracima pregleda cijelo tijelo putnika, i na ekranima se ljudsko tijelo vidi mnogo bolje. Za neke je to uvrjedljivo. "U principu sam protiv. Mislim da se tehnika može zloupotrijebiti, bez obzira šta nam kažu", smatra jedan od putnika. Ukoliko putnik odbije da prodje kroz slikovnu dijagnostiku on se fizički pregleda, javno pred drugim putnicima. Ispitivanja USA Today i Gallupa su utvrdila da putnici ni to ne vole. "Neprijatno je stajati ispred svih tih ljudi dok vas pipaju", kaže jedna putnica. Tokom pregleda pipanjem, putnika pregleda kontrolor istog spola, uključujući pregled intimnih dijelova tijela. Jedna od putnica kaže da je, pri tome, kontrolor pretjerao: "Ona je uvukla ruke medju moje noge, ali je to učinila tako grubo i snažno da me je gotovo podigla, odvojila me je od poda." Iz Agencije za sigurnost saobraćaja kažu da je od 1. novembra manje od 3 posto od ukupno 35 miliona putnika bilo podvrgnuto fizičkom pregledu pipanjem i da je Agencija primila dvije hiljade žalbi zbog novih mjera. U isto vrijeme, istraživanje je pokazalo da dvije trećine putnika smatra da su oštrije mjere sigurnosti neophodne da bi se spriječio teroristički napad. "Bio sam u vojsci, i živo se sjećam 11. septembra i sve što nas čini sigurnijim i pruža svima veću sigurnost ja podržavam", kaže jedan od putnika. Federalne vlasti su uvele nove mjere nakon nekoliko neuspjelih terorističkih napada protiv američkih ciljeva. Čovjek iz Nigerije je proteklog 25 decembra optužen da je planirao napad na avion na letu za Sjedinjene Države eksplozivom sakrivenim u donjem vešu. Šef Agencije za sigurnost saobraćaja John Pistole kaže da agencija nastoji uspostaviti pravi balans izmedju privatnosti i sigurnosti: "Mi znamo da postoji opasnost i mi se sa njom nastojimo nositi. Ovu kontrolu pipanjem i unaprjedjenom slikovnom dijagnostikom radimo u skladu sa posljednjim obavještajnim podacima koji ukazuju da al-Qaida i njoj pridružene grupe žele napasti Sjedinjene Države i da žele oboriti, bilo putnički bilo teretni avion." Neki koji se protive novim mjerama kontrole, jučer su putnike pozvali da protestiraju protiv slikovne dijagnostike i traže pregled pipanjem. To bi trajalo mnogo duže i redovi bi bili mnogo duži. Vladini zvaničnici kažu da će procjenjivati nove mjere sigurnosti i uvoditi promjene ukoliko budu neophodne, ali da će potpuno skeniranje putnika na 450 komercijalnih putničkih aerodroma ostati na snazi do kraja naredne godine.